Szálinger Balázs

*Tanösvényszerű évek*

Folynak, folynak a tanösvényszerű

Évek.

A káprázatos légköri

Képződmények hetét péntekre mindig,

Végül mindig felülírja a péntek.

A szőnyegemen szőke kisfiú;

Alig egyéves, máris szörnyűségbe

Kevertem.

A fajtakosár legesleg

Gyümölcse itt ül, és utánoz engem.

Alattunk, az Üllői úton árad

A folyton nyersanyag.

Cinkegolyónkra

Idén már nem jött semmi sem.

Te jöttél,

Kisfiam, és nagyon akartalak.

Játsszuk azt, hogy véletlenül sodródtunk

Túlöltözötten a táplálkozási

Láncba.

De mondd, ha mégse lenne Isten,

Jobb lenne attól?

És mit magyarázna?

Tudjuk, mi jön, csak nem tudjuk, milyen

Lesz az arca –

Néhány évmilliónyi

Emberszünet csapódik az Üllői

Úton vég nélkül áradó anyagra;

Ne rémülj meg, ne félj, mert nincs mitől:

Mindent elrendezek.

Te hinni

Fogsz.

És én megtanítalak a legszebb

Nyelvre, amin imádkozni lehet.